Irene Simonsen (V), 2006-05-18:
Noget af det, som gør mest ondt, er at se, hvis børn ikke har det godt.
Der skal ikke herske spor tvivl om, at vi i Venstre synes, at børns tarv er væsentligt at kere sig om.
Derfor er det også glædeligt, at ministeren her i dag kommer med yderligere gode tiltag, som gavner de børn, der opholder sig på asylcentrene.
I Venstre støtter vi helt og fuldt op om den faste og fair udlændingepolitik, regeringen fører, samtidig med at regeringen hele tiden har arbejdet for forbedrede forhold på asylcentrene.
Nogle af børnene på de centre, der fungerer som hjemsendelsescentre, er gidsler i deres forældres kamp for at trække tiden for hjemsendelsen ud.
Det drejer sig om familier, der har fået afslag på asyl ved Flygtningenævnet, som er en uvildig instans.
Det vil sige, at det er familier, som ikke har et asylgrundlag, ikke er forfulgte og berettigede til asylstatus.
Det er familier, som forgæves har søgt lykken i et velfærdssamfund, og som ikke vil samarbejde om hjemsendelse.
Det er utrolig vigtigt, at både børn og voksne klædes så godt på som overhovedet muligt til deres tilbagevenden til hjemlandet.
Derfor prioriterer vi også højt i Venstre, at der bevilges modersmålsundervisning og specialundervisning til de børn, der skal med deres forældre tilbage til hjemlandet.
Den bedste gave, vi kan give de børn, er at uddanne dem godt, således at de kan skabe et godt liv og få bygget en god grobund til at blive uddannet og skolet på en måde, der kan gavne dem i fremtiden i deres hjemland.
De flere og udvidede aktiviteter for børnene, der bevilges midler til, er også væsentlige for Venstre.
I den debat, der har været på det sidste, hvor Socialdemokratiet har talt med to tunger, kan man så undre sig meget.
I går kunne det læses i en pressemeddelelse, at bl.a. Socialdemokratiet vil sætte en øvre grænse for opholdstiden på asylcentrene.
For bare 2 dage siden sagde ordføreren for Socialdemokratiet, at de stod bag regeringens stramme udlændingepolitik, og før igen havde ordføreren også slinger i valsen, hvor han mente, at de skulle ud af centrene.
Så det bliver spændende at høre, hvad Socialdemokraterne vil med udlændingepolitikken i dag.
Ved at give ophold uden for hjemsendelsescentrene til de afviste, som ikke vil samarbejde, er det jo præcis det samme som Socialdemokratiet har stået for, da de havde regeringsansvaret og førte en slap udlændingepolitik.
Det er fuldstændig det samme, som den tidligere regering gjorde, og det er der nu endelig ryddet op i.
Ingen skal være i tvivl om, hvor Venstre står i dette spørgsmål.
De, som ikke vil samarbejde om hjemsendelse og ved domstolen har fået afslag på asyl, skal ikke integreres i det danske samfund, de skal have målrettet undervisning og vejledning til at vende hjem.
Derfor støtter vi også fuldt op om de ekstra initiativer, repatrieringsaktiviteter og hjælp, som regeringen iværksætter.
I øvrigt kan jeg støtte mig kraftigt til de udtalelser, som jeg har set fra Røde Kors' personale og ledelse, der kan bekræfte, at forholdene på asylcentrene er blevet væsentlig forbedret de sidste år.
Med det, som ministeren har fremlagt i dag, fremgår det tydeligt, at der hele tiden evalueres og samarbejdes med aktørerne på området og Røde Kors om, hvordan børnene i centrene tilgodeses, og det noterer vi os i Venstre med tilfredshed.
Så kan jeg på vegne af Venstre, De Konservative og Dansk Folkeparti fremsætte følgende: Forslag til vedtagelse
»Folketinget konstaterer med tilfredshed, at integrationsministeren allerede i forbindelse med den netop gennemførte ændring af udlændingeloven ved lov nr. 301 af 19. april 2006 har taget skridt til at forbedre tilbuddene til afviste asylansøgeres børn.
Folketinget konstaterer endvidere med tilfredshed, at integrationsministeren nu følger op med konkrete initiativer, der betyder yderligere aktiviteter og tilbud til de børn, der på grund af deres forældres afvisning af Flygtningenævnets afgørelse får et uacceptabelt langt ophold på asylcentrene, ligesom det undersøges, hvordan børnene kan modtage en modersmålsundervisning, der kan være med til at bygge deres fremtid op ved tilbagevenden til hjemlandet.
Folketinget understreger i denne forbindelse nødvendigheden af hjemsendelse af de afviste asylansøgere.«